পিএলসি’র হার্ডওয়্যার বলতে প্রিন্টেড সার্কিট বোর্ড, আইসি মডিউল, ওয়্যার, ব্যাটারি, ক্যাসিং ইত্যাদি বুঝায়। ফার্মওয়্যার বা কার্যনির্বাহী সফটওয়্যারটি স্থায়ি হিসেবে রিড অনলি মেমরি (ROM) বা ইরেজেবল প্রোগ্রামেবল রিড অনলি মেমরিতে (EPROM) স্টোর করা থাকে; নির্মাতা প্রতিষ্ঠানই এটি স্টোর করে দেয়। ইপিরম এ প্রোগ্রাম লিখে পরে তা স্থায়ি করা যায়। আর ব্যবহারকারী যে প্রোগ্রামটি চালায় তা সাধারণত রেনডম একসেস মেমরিতে (RAM) স্টোর করা থাকে। কার্যনির্বাহী সফটওয়্যারটি ব্যবহারকারীর প্রোগ্রামে কি ফাংশন থাকবে, কিভাবে প্রোগ্রাম সমাধান করা হবে, কিভাবে ইনপুট/আউটপুট (I/O) কাজ করবে, পাওয়ার বেড়ে-কমে গেলে বা ফল্ট কন্ডিশনে পিএলসি কি পদক্ষেপ নিবে এসব নির্ধারণ করে। এর সিপিইউ’তে চারটি বাস থাকে – ডাটা, এড্রেস, কন্ট্রোল ও সিস্টেম বাস। সিপিইউ ডাটা বাসটি ব্যবহার করে বিভিন্ন অংশে ডাটা পাঠানোর জন্য, এড্রেস বাস লোকেশন এড্রেস পাঠায় স্টোর করা ডাটা উদ্ধারের জন্য, কন্ট্রোল বাস অভ্যন্তরীণ কন্ট্রোলিং এর জন্য সিগন্যাল প্রেরণ করে, আর সিস্টেম বাস ইনপুট/আউটপুট পোর্ট ও ইনপুট/আউটপুট ইউনিটের মাঝে যোগযোগ রক্ষা করে। এছাড়া টাইমার এবং কাউন্টারও পিএলসিতে থাকে।